**Kerecsend Község Önkormányzata**

**3396 Kerecsend, Fő út 55.**

**Tel.: (36) 550-320 Fax. : (36) 550-328**

**e-mail: jegyzo@kerecsend.hu**

***J e g y z ő k ö n y v***

***Kerecsend Község Önkormányzatának 2022. május 3-i***

***soros, nyílt testületi üléséről***

**J E G Y Z Ő K Ö N Y V**

Készült: 2022. május 3-án Kerecsend Község Önkormányzata képviselő-testületi ülésén (Kerecsend, Fő u. 55.)

**Az ülésen elfogadott döntések:**

|  |  |
| --- | --- |
| 33/2022. (V.3.) határozat | Palkovics Péter telephely bejegyzési kérelme |
| 34/2022 (V.3.) határozat | 1-es és 2-es számú védőnő szolgálat 2021-es működéséről szóló beszámolók elfogadása |
| 35/2022 (V.3.) határozat | Út, híd, kerékpárforgalmi létesítmény vízelvezető rendszer építése/felújítása 2022 pályázat ajánlatkérés |
| 36/2022 (V.3.) határozat | Óvodatej beszerzésére vonatkozó ajánlati felhívás |

*A jegyzőkönyv 71.-84. számozott oldalt tartalmaz.*

***Jelen vannak:*** Sári László polgármester

dr. Szász Kata jegyző

Forgácsné Román Rita alpolgármester

Prokaj Milán képviselő

Békési Gyula képviselő

Nagy Ferenc képviselő

Békési Eszter jegyzőkönyvvezető

Barna Erika Berekerdő Óvoda óvodavezető

Palkovics Péter Magyar Károly Általános Iskola Intézményvezető

Törökné Kecsmár Krisztina – Védőnő

1 fő helyi lakos

*NAPIRENDEK*

1. Tájékoztató az előző testületi ülés óta tett intézkedésekről és a lejárt határidejű határozatokról

előadó: Sári László polgármester

1. Beszámoló a védőnői szolgálat munkájáról

előadók: Riczuné Angel Henriett Klára és Törökné Kecsmár Krisztina védőnők

1. Tájékoztató a helyi nemzetiségi önkormányzatok tevékenységéről

előadók: Suha József az RNÖ elnöke és Schönberger Csaba Jakob az NNÖ elnöke

1. Egyebek

**Sári László polgármester**

Köszöntöm a képviselő-testület tagjait a mai testületi ülésünkön. Külön köszöntöm az egyes napirendi pontokhoz megjelent vendégeinket, Palkovics Péter intézményvezetőt, Barna Erika óvodavezetőt és Törökné Kecsmár Krisztina védőnőt. Megállapítom, hogy határozatképesek vagyunk. A másik védőnőnk betegállományban van, jelezte, hogy nem tud részt venni a mai ülésen. Suha József jelezte, hogy munka miatt nem tud jelen lenni, így a 3-as napirendi ponthoz a kérdésekre Nagy Ferenc képviselőt, RNÖ elnökhelyettesét jelölte ki válaszadásra. Burai József képviselő jelezte, hogy késni fog.

A napirendi pontokhoz annyit szeretnék kiegészítésképpen tenni, hogy Palkovics igazgató úr jelezte, hogy megbeszélésre kell mennie, így az ő kérelmére az egyebekben kerül volna sor, de azt kérném tárgyaljuk most. Akinek így elfogadható, kérem tegye fel a kezét!

**5 igen**

**Palkovics Péter intézményvezető**

Tisztelettel és szeretettel köszöntök mindenkit és külön köszönöm, hogy előre kerültem a sorrendben. Van egy alapítványunk, ami 20 éve működik és eddig Egerben a Kontawig szakképző iskolát támogatta és hátrányos helyzetű gyerekeket segített szakmához. Az alapítványunk most is hátrányos helyzetű gyerekeknek segít, de most szeretnénk kibővíteni, hogy kerecsendi diákok is részesüljenek ebből. Több pályázatot is megírtunk és szerencsére tudjuk támogatni a kerecsendi tanulókat is. Most sakkversenyre nyertünk 200.000 Ft-ot, ebből utaznak a diákok. Büszkék lehetünk rájuk, 3 diák is nyert megyei első helyezést és 2 csapat is első lett, így ők mennek az országos versenyre. Egy másik diákunk megyei fizika versenyt nyert, így vele is megyünk az országos döntőre. Az alapítványunk kisebb pályázatokon tudna indulni és kellene valamilyen kötődés az iskolához ezért a könyvtár épületében szeretnénk egy telephelyet létesíteni az alapítványhoz. Nem vennénk igénybe semmit, hiszen a sakk képzés és a fizika is maradna az iskola épületében valamelyik délutáni órákba. Így én nem tudom írni a pályázatot és végig tudjuk követni, mert sajnos ez Tankerületen keresztül ez nem lehetséges. Szeretnénk kérni, hogy bejegyezhessük ide telephelyként, persze ha a testület valamikor úgy dönt, hogy megszüntetné, azt is fogadjuk, de szeretném kérni, hogy amennyiben lehet, ezt engedélyezzék számunkra. Köszönöm szépen.

**Sári László polgármester**

A múltkori testületi ülésen nem mindenki volt és szeretném köszönteni az új jegyző kisasszonyt, Szász Katát. Egyeztettünk az előterjesztéssel kapcsolatban és ennek jogi akadálya nincs, az épületen belül valamelyik terem ennek otthont adhat. Kérdés ehhez kapcsolódóan van-e? (nem volt) Akkor én szeretném szavazásra feltenni, hogy az igazgató úr által említett alapítvány ingyenesen telephelyen létesítsen az említett ingatlanban. Aki ezt támogatja, tegye fel a kezét!

*A képviselő testület egyhangú szavazással (öt igen szavazattal) az alábbi határozatot fogadta el:*

**33/2022. (V.3.) határozat**

Kerecsend Község Önkormányzatának Képviselő-testülete Palkovics Péter kérelmének helyt ad és engedélyezi a Civil Integráció Közhasznú Alapítvány számára a Kerecsendi Magyary Károly Általános Iskola B épületének egyik termének telephely céljára történő térítésmentes használatát.

Az engedély 2022. május 4-től határozatlan időre szól.

Határidő: azonnal

Felelős: Sári László polgármester

Palkovics Péter elhagyja a képviselő-testületi ülést.

**1. napirendi pont**

**Sári László polgármester**

Megtartja beszámolóját, mellékletként csatolva.

Kérdés nem volt a képviselők részéről, tudomásul vették a beszámolót.

**2. napirendi pont**

**Sári László polgármester**

A napirendi pontban a védőnők munkájával kapcsolatban készült beszámoló. Kérdezem a jelen lévő védőnőnket, hogy szóbeli kiegészítést kíván-e tenni?

**Törökné Kecsmár Krisztina védőnő**

Nem szeretnék, köszönöm szépen.

**Sári László polgármester**

Képviselők részéről kérdés van-e?

**Forgácsné Román Rita alpolgármester**

Köszönetemet szeretném kifejezni az áldozatos munkátokért és kívánom, hogy ugyanilyen kitartással és lelkesedéssel folytassátok ezt a szép szakmát. Három gyermekes édesanyaként tudom, hogy mekkora felelősség és milyen jó érzés mikor a védőnők eljönnek a gyermekeket meglátogatni, segíteni az anyukákat, szülőket, családokat, úgyhogy nagyon szépen köszönöm a munkátokat.

**Sári László polgármester**

Csatlakoznék én is polgármester asszonyhoz. Nagyon sokat vagytok kint a terepen, a legtisztább képet ti kapjátok a település aktuális helyzetéről. Köszönöm, hogy együtt tudunk működni, bármi megoldandó probléma van, azt azonnal tudomásomra hozzátok. A beszámoló alapján azt látom, hogy több tekintetben is több fejlődés van, ilyen pl. a fejtetvesség, amivel azért nagyon sokat küzdöttünk az elmúlt években, hiszen csökkenő számról olvashattunk a beszámolóban. Én bízom benne, hogy közös munka továbbra is eredményes lesz. Azt is tudom, hogy a Gyerekházzal, Biztos Kezdet Klubbal, Világítani Fogok Egyesülettel sokat tudtok együttműködni és talán így is sikerül csökkenteni a problémákat. Köszönöm a munkátokat és köszönöm, hogy lehet rátok számítani és az Irányító Szerv leveleit is sokszor elsőként én kapom meg, abban nagyon sok dicsérő szót látok, úgyhogy köszönöm szépen.

Aki elfogadja a beszámolót, kérem tegye fel a kezét.

*A képviselő testület egyhangú szavazással (öt igen szavazattal) az alábbi határozatot fogadta el:*

**34/2022. (V.3.) határozat:**

Kerecsend Község Önkormányzatának Képviselő-testülete megtárgyalta az 1-es és 2-es számú védőnő szolgálat 2021-es működéséről szóló beszámolókat és elfogadta azokat.

Határidő: azonnal

Felelős: Sári László polgármester

**3. napirendi pont**

**Sári László polgármester**

Itt tájékoztatókra kerülne sor. A Roma Nemzetiségi Önkormányzat tájékoztatóját megkaptuk, ki is küldtük. A Német Nemzetiségi Önkormányzat részéről tegnapi nap kaptunk egy tájékoztatást, ami nem annyira az elmúlt év munkájáról szólt. Válasszuk külön és első körben tárgyaljuk a RNÖ tájékoztatóját. Kérdezem elnökhelyettes urat, akar-e szóban kiegészítést tenni?

**Nagy Ferenc képviselő**

Nem teszek kiegészítést, köszönöm.

**Sári László polgármester**

Képviselők részéről van-e kérdés a beszámolóval kapcsolatban? (nem volt)

Ahogy ez korábban is volt, szeretném megköszönni az együttműködést. Nagyon sok területen tudunk nagyon őszintén beszélni, nagyon súlyos problémákról. Úgy gondolom, mindig ki tudjuk jelölni azt a lehetséges közös irányt, ami alapján tudunk előre haladni. Nagyon sok rendezvényhez nyújtottatok segítséget, saját rendezvényeitek jól sikerültek. Köszönjük szépen a tájékoztatást. Ez nem beszámoló, a nemzetiségi önkormányzatoknak nincs beszámoló kötelezettségük, tájékoztatni, akkor tájékoztatnak minket, ha ők is úgy akarják, nem vagyunk semmilyen alá-fölé rendelt viszonyban.

A Német Nemzetiségi Önkormányzat tájékoztatására térnénk át.

***A tájékoztató levél felolvasásra került, mellékletként csatolva.***

**Sári László polgármester**

Amit ezzel az üggyel jelen pillanatban kezdeni tudok az az, hogy táblával kapcsolatos kérdést visszautasítom. Azt írja, levetették a táblát. Én nem tudom az önkormányzatnak ehhez mi köze volt! A plébánia felújítással kapcsolatban atya javasolta a testület irányába, hogy annak nem ott van a helye, aztán ilyen döntés született.

**Forgácsné Román Rita alpolgármester**

Annyiban szeretném kiegészíteni – mivel Egyházközségi képviselő is vagyok - , hogy a 2018-2019-es plébánia felújításakor Koós Ede atya egy tisztelettudóan megírt levélben megkérte Csabát, hogy a felújítás idejére legyen kedves levenni a márványtáblákat, mert nem lehet garantálni azok épségét a felújítás ideje alatt. Ő ezt úgy értelmezte, hogy mi szándékosan levetettük a táblákat és nem kívánjuk visszahelyezni. Erről szó sem volt, ő úgy gondolja, hogy mi nem kívánjuk visszatenni. Azt hiszem, hogy Békési Szabolcsnál vannak a táblák.

**Békési Gyula képviselő**

A tábla ott van nálunk a műhelybe, mióta le lett szedve, hogy össze ne törjön. Én Csabával beszéltem erről a dologról és az a választ kaptam: ő úgy gondolja, hogy Lepres Csabáékhoz kellene feltenni. Mondtam, hogy tegyük az önkormányzat falára, mert ez egy központi hely, ő ettől elzárkózott, hogy majd lesz döntés, aztán azóta sincs döntés ezzel kapcsolatban, mi várunk rá. Ha döntés születik, akkor felszereljük. Véleményem szerint az önkormányzatnak és NNÖ-nak van köze hozzá.

**Sári László polgármester**

Következő mondat: „*A svábok múltja és jelene nem illeszthető be a mai települést irányítók jövőképébe.”* Ezzel a mondattal nem tudok mit kezdeni, a nemzetiségi önkormányzat aluról szerveződött, nem tudom milyen módon lehetne ezt felülről erőltetni, vagy a segítséghez még mi kellene?! A másik az óvoda-iskola kérdése. Az óvoda is működik, az iskola is működik, ráadásul az iskola fenntartói nem is mi vagyunk. Inkább azt mondanám, hogy mióta nemzetiségi rendezvényeken részt veszünk több településen, még inkább kirajzolódott, hogy milyen módon lehet ezt elindítani. Most volna rá esély, hogy a Biztos Kezdet Klubba járó szülők közül néhányan jelezték, hogy beillesztenék a terveikbe, hogy az óvodában elinduljon egy nemzetiségi oktatás-nevelés, ezt is mi indítottuk el, holott a törvényben le van írva, hogy a szülők kezdeményezésére indulhat és valahol kettőnk között kellene szerepelnie a Német Nemzetiségi Önkormányzatnak, mint szervezetnek. Annak idején egyeztettem vele, kérdeztem, hogy mi a teendő, de azon kívül, hogy egy telefonszámot kaptam, más segítséget nem kaptam. Alpolgármester asszony beszélt a szülőkkel, ellátogattak Ikladra. A elűzéssel kapcsolatban nem értem, ki űzött el, kit? Igen, volt olyan időszak mikor a sokan elvitték a gyerekeiket, a nem romák és a tehetősebb romák közül is, de ez nem csak Kerecsendre, ez a falusi iskolákra jellemző volt. Folyamatosan azon dolgozunk, hogy ezt visszafelé tudjuk forgatni az eltelt évek múlásával. Talán most már az oktatáspolitika is jobban felkészültek arra, hogy mit kezdjenek olyan gyerekkel, akik nem illeszthetők bele az általánosba, mert ugye az átlag gyerekekre íródnak ezek az oktatási programok. Úgy gondolom azért jöttek létre és fejlődnek a különböző pedagógiai szakszolgálatok, módszerek, hogy akik nem illeszthetők bele az általános oktatásba, azokat a gyerekeket, más felé tereljék, ne rombolják azzal az átlag iskolák képét, hogy az a gyerek, aki épp máshogy viselkedik azzal az átlag gyerek nem tud mit kezdeni. A fegyelmezésre is csak pedagógia módszerek vannak. Nem gondolnám, hogy ez az önkormányzat felelőssége lenne, mi azzal a lehetőséggel élünk, amit a kormányzat biztosít számunkra. A kirándulás az most áll szervezés alatt és mivel van párbeszéd a Biztos Kezdet Klub és a Biztos Kezdet Gyerekház között és mivel az egyik oldalon van forrás, a másik oldalon kevesebb, így a gyerekházas szervezők felajánlották, hogy aki akar, az elmehet erre a kirándulásra, ez nem kötelező. Én szeretném keresni a kapcsolatot Német Nemzetiségi Önkormányzattal, hogy üljünk le és beszéljük meg a dolgokat, hogy mi válthatta ki ezt a hangvételű levelet. Biztos van oka, de nem igaz az, hogy nem tudunk eredményesen együttműködni. Köszönjük szépen a tájékoztatást, de ezt a levelet én akkor sem értem, de legalább megtudunk elnök úr jelenlegi álláspontját.

**Barna Erika óvodavezető**

Köszönöm szépen a szót. Én most olvastam ezt a levelet. Annyit szeretnék kiegészítésképpen tenni, hogy a Biztos Kezdet Klub 2006 óta működik. Hol kevesebb, hol több forrással, hol kevesebb-hol több létszámmal dolgozunk. Igazából az egyetlen feladata az intézmény és az óvodapedagógusok megismertetése és a befogadás megkönnyítése. Tehát azok a gyerekek, akik oda járnak, sokkal könnyebben szokták meg a körülményeket, amikor óvodakötelesek lesznek, mert ismernek minket. Soha nem vezettünk olyan statisztikát, hogy itt ki milyen nemzetiségűnek vallotta magát. Jött a szülő és szeretettel fogadtuk, sőt nagyon sok óvodás rendezvénybe bevonjuk őket is, lehetőséget adunk nekik. Igen, jelenleg 10-12 édesanya jár oda gyermekével. A Biztos Kezdet Gyerekház programjait mindig felajánljuk a szülőknek, nem kötelező, aki szeretne, részt vesz. Láttam a húsvéti rendezvényükön majdnem az összes szülő ott volt és ugyanúgy együtt dolgoztak a többi gyerekkel. Jelenleg igen, felajánlottak egy kirándulást, én továbbítottam a szülők felé. Aki szeretne megy, aki nem az nem veszi figyelembe a felhívást. A gyereklétszámmal kapcsolatban nagyon boldog vagyok, jelenleg 26 gyermeket írattak be az intézménybe. Ez azt jelenti, hogy jelen pillanatban szeptember 1-én a 100 férőhelyen 94 gyermek lesz, 2 SNI gyermekkel, aki 2 főnek számít. Úgy gondolom egy ideális gyereklétszámmal fogunk indulni. A nemzetiségi oktatással kapcsolatban, volt kezdeményezés. A kezdeményező nem én vagyok, a szülők a kezdeményezők, akik kérelemmel fordulhatnak az fenntartó, a települési önkormányzat felé. Ha ezek a kérelmek befutnak és megtörténik az átszervezés, akkor én csak a szakmai munkát fogom adni és megszervezni. Jelen pillanatban nagyon nehéz olyan óvodapedagógust találni, akinek ez lenne a végzettsége. Ha esetleg komolyabban bele tudunk mélyülni, én ma felhívtam a Pedagógiai-Oktatási Központot és ott szakemberekkel egyeztettem, hogy mi ilyenkor a teendő. Létszámot nem kell bővítenem, mert most is van egy betöltetlen helyem, így ha még konkrétabb lesz a nemzetiségi csoport létrehozása, akkor tudom így hirdetni, hogy ilyen szakembert keresnek. Zárásként szeretnék annyit mondani, hogy nekünk gyerek van, akit el kell juttatnunk valahonnan-valahová és mi soha nem nézzük, hogy melyik gyerek milyen nemzetiségű.

**Sári László polgármester**

Köszönöm szépen.

**Nagy Ferenc képviselő**

A két beszámoló különböző, ez így el lehet fogadni?

**Sári László polgármester**

Ez nem beszámoló, erről nem szavazunk. A két nemzetiségi önkormányzat nem tartozik beszámolási kötelezettséggel, csak tájékoztatással.

**4. napirendi pont**

**Sári László polgármester**

Az Egyebek napirendi pontban elsőként a Magyar Falu Programban elnyert útfelújítással –építéssel kapcsolatban lenne előterjesztés. A támogatási összeg megérkezett. Én azt gondoltam, hogy mindenképpen sürgessük meg amennyire tudjuk a dolgot, meg a kivitelezőt sem egyszerű azonnal találni. Beszéltünk múltkori testületi ülésen, hogy kátyúzni is kell, fekvőrendőrt elhelyezni. Amiatt is lenne jó, ha minél hamarabb megvalósítanánk, mert akkor látnánk, hogy mi maradt az elvégzendő feladatokból. Mert gondolom én, hogy nincs olyan kivitelező, aki éppen ki tudná számolni, hogy mennyi aszfaltot hozzon, a legutóbbi ilyen kivitelezési munka során is maradt ki, akkor is került sor kátyúzásra. Ha ez gyorsan megvalósulna, akkor látnánk, hogy mi az, amiben lépni kell. Így elképzelhető, hogy az erre az évre előirányzott összegünk elég is lehet arra, amire fel kell használnunk. A határozati javaslatot mindenki megkapta. Ahogy jegyző úr említette új műszaki ellenőrünk van, rá és a pályázatírókra tapasztalataira tudunk sok esetben hagyatkozni, hogy kik azok a kivitelezők, akikkel együtt tudunk működni.

Ehhez kapcsolódóan van-e kérdés? Ha nincs, akkor kérem, szavazzunk. Aki elfogadja a határozati javaslatot, az tegye fel a kezét!

*A képviselő testület egyhangú szavazással (öt igen szavazattal) az alábbi határozatot fogadta el:*

**35/2022. (V.3.) határozat**

Kerecsend Község Önkormányzatának Képviselő-testülete a Magyar Falu Program keretében meghirdetett, Út, híd, kerékpárforgalmi létesítmény vízelvezető rendszer építése/felújítása -2022” című pályázati kiírásra benyújtott és támogatásban részesült 3346261623 iratazonosító számú projekt keretében a kivitelezési feladatok ellátására az alábbi három ajánlattevőtől kér ajánlatot:

|  |  |
| --- | --- |
| Név: | **Selzon Bau Kft.** |
| Székhely: | 3390 Füzesabony, Petőfi S. u. 39. |
| Név: | **Pölöskei és LZS Út Kft.** | |
| Székhely: | 3373 Besenyőtelek, Honvéd u. 51. | |
| Név: | **Super Road Kft.** | |
| Székhely: | 3373 Besenyőtelek, Petőfi S. u. 12. | |

Határidő: 2022. május 15.

Felelős: Sári László polgármester

**Sári László polgármester**

Az óvodatej program kapcsán kérném még Barna Erika óvodavezetőt, hogy ismertesse.

Mi csak ilyen közreműködők vagyunk, az Egertej, aki ennek a költségeit állja. Kérdés az, hogy részt veszünk-e a programban vagy nem. Jelenleg ez az óvodát érinti, így az igényt is ők nyújtják be.

**Barna Erika óvodavezető**

Megkeresett Nagy József az Egertej Kft-től, hogy kiválasztották az intézményünket, hogy 3 éven keresztül napi 0,25 liter tej jutna gyermekenként. Heti 4 alkalommal szállítanának 1 literes kiszerelésben, így a dajkáknak és a pedagógusoknak kellene kiadagolni, és lehet kakaóval, müzlivel is dúsítani. Megkérdeztem a pedagógusokat is és nagyon szeretnék ezt, hiszen a gyerekek heti 2 alkalommal kapnak tejet az Eatrend szolgáltatótól. Az Eatrend Kft. üzemelteti a konyhánkat, és a konyha területén ez a tej nem tárolható. Nekünk a Biztos Kezdet Klubban van hűtőnk, abban tárolnánk ez a tejmennyiséget és tízóraira vagy uzsonnára osztanánk ki a gyerekeknek. Az, hogy hogyan illesztjük be a gyerekek étrendjébe, ott esetleg az ellátmányunk terhére vásárolunk minden csoportnak kakaóport, müzlit, de lehet adott esetben illeszthető is az uzsonnához mert kiflit kapnak. Május 5-ig kell az Egertej számára jelezni, hogy a fenntartó támogatja-e vagy sem. Ez semmilyen költséggel nem jár, esetleg ha a hűtő elromlik és egy hűtőt be kell szereznünk.

**Forgácsné Román Rita alpolgármester**

A szállításról esetleg tudsz, hogy leszállítják egyszerre pl. 2 heti adagot, vagy 4 napra meghozzák hét elején? És csak tej?

**Barna Erika óvodavezető**

Erre nem kérdeztem rá, de azt hiszem napi szállítás van. Igen, csak tej.

**Békési Gyula képviselő**

Ezt támogatni kell.

**Nagy Ferenc képviselő**

Igen, támogatni kell, jónak tartom.

**Sári László polgármester**

Ki az aki hozzájárul, hogy az Egertej Kerecsend vonatkozásában pályázhasson erre a programra?

*A képviselő testület egyhangú szavazással (öt igen szavazattal) az alábbi határozatot fogadta el:*

**36/2022. (V.3.) határozat**

Kerecsend Község Önkormányzatának Képviselő-testülete megtárgyalta és elfogadta az Óvodatej beszerzésére vonatkozó ajánlati felhívást, valamint megbízta dr. Szász Kata jegyzőt az ajánlat a Kerecsendi honlapon történő közzétételéről.

Határidő: azonnal

Felelős: dr. Szász Kata jegyző

**Sári László polgármester**

Nagy Ferenc képviselőnek lenne még előterjesztése.

**Nagy Ferenc képviselő**

Burai József képviselőtársam javaslatát szeretném átadni. Szeretne létrehozni egy Kerecsendi Baráti Kört. Ennek lényege a kapcsolatépítés, környezetépítése, - szépítése lenne. Várunk mindenkit szeretettel, aki szeretne, csatlakozhat hozzánk. A terveink közt van a virágosítás, fűnyírás, idősek segítése, szemétszedés. A hétvégére már terveink közt szerepel a temető felső bejárati útjára zúzalékot teríteni és faluközpontra virágot ültetni. Szeretném megkérdezni, hogy a képviselő testületnek mi a véleménye erről a kezdeményezésről?

**Sári László polgármester**

A szándék mindenképpen pozitív, csak előzetes megbeszélés mindenképp kell. A temető önkormányzati fenntartásban van és bármi munka kezdődne mindenképp egyeztetni kell, adott esetben nehogy sérüljenek sírok, vagy más probléma forduljon elő. Az előkészítő munkát is mindenképp jobban elő kell készíteni, kijelölni, hogy mely területekre szeretnétek virágot ültetni mert az önkormányzat is tervez virágosítást. Legyen egy egységes kép. Támogatom, csak legyen mindenképp előzetes megbeszélés, előkészület.

**Nagy Ferenc képviselő**

Természetesen felvesszük a kapcsolatot polgármester úrral és jegyző asszonnyal is és megbeszéljük előzetesen a terveket.

**Sári László polgármester**

Ilyen módon köszönettel elfogadjuk, csak legyen aktív párbeszéd.

**Forgácsné Román Rita alpolgármester**

Ez egy nagyon szép kezdeményezés, csak mindképp előzetes egyeztetés szükséges, hogy esetleg az önkormányzatnak van-e már előzetes terve egy-egy területre. Ha anyagilag is felvállaljátok az egy nagyon szép gesztus részetekről. Azért is szép gesztus, mert ugye a FAVE 31 év után megszűnt és anno ők csinálták a falu virágosítását, egyéb közösségi programokat. Sajnos fogynak a civil szervezeteink aktív tagjai is, nincs utánpótlás, akik szabadidejükben szépítenék a települést. Így aztán hajrá, köszönjük a lehetőséget, csak mindenképp legyen előzetes egyeztetés.

**Nagy Ferenc képviselő**

Átadom Józsinak a véleményeket. Én is részt veszek benne, reméljük sokan csatlakoznak.

**Sári László polgármester**

Támogatjuk, csak alakuljon ki egy szervezeti forma és legyen mindig kivel egyeztetni.

Ha jól értem az idősek segítése is benne van. Ez is az önkormányzat feladatában van, így a szakemberekkel is vegyétek már fel a kapcsolatot.

Kérdés van-e még?

**Forgácsné Román Rita alpolgármester**

Annyival szeretném kiegészíteni, hogy április 24-én vasárnap ingyenes, jótékonysági koncert volt templomunkban Ress Hajnalka - Pánczél Kristóf és Varga Sándor Zoltán fellépésével. Az ukrajnai menekültek segítésére 55.000 Ft gyűlt össze, melyet az egyházközség továbbított a Magyar Ökomenikus Segélyszervezet számlájára.

**Sári László polgármester**

Lakosság részéről kérdés-észrevétel?

**Román István**

Tisztelettel köszöntök mindenkit. Itt voltam a márciusi testületi ülésen és elhangzott, hogy nagyobb mennyiségű fa maradt meg, ez szociális tűzifa?

**Sári László polgármester**

Nem az. Mi mindig hozatunk külön a mi intézményeink fűtésére, most ez elsősorban a közfoglalkoztatottak helye, valamint minden olyan hely ahol valamilyen beavatkozás van, ott vállaljuk, hogy elhozzuk a törmeléket, elhozzuk a fát és ebből keletkezik az a mennyiség, ami kiegészíti azt, amit vásárolnunk kell.

**Román István**

Kissé lazán kezeled a törvények betartását, mert még a mai napig nem kaptam meg a választ a kiszerelt ablakokkal kapcsolatban. Ez a január vagy februári ülésen hangzott el, a jegyzőkönyvben is szerepel, hogy írásban fogsz rá válaszolni. Ez még nem történt meg.

**Sári László polgármester**

Értem, de ez a múltkori beszámolómnak része volt.

**Román István**

Értem, de ha egyszer azt vállaltad, hogy írásban válaszolsz és a törvény is azt mondja, hogy ha a testületi ülésen nem tudsz választ adni, akkor 30 nap van írásban válaszolni. Aztán olvastam a neten és tudjuk, hogy Jegyző úr április 30-as „*letette a lantot”* és én a februári testületi ülésen is érdeklődtem, hogy mi az oka, hogy jegyző úr ilyen hamar távozott. Ezzel kapcsolatban azt szeretném kérdezni, hogy jegyző úr vett-e fel, kapott-e, jár-e neki végkielégítés? Ő úgy tájékoztatott bennünket, hogy közös megegyezéssel távozik. Annyit szeretnék még megjegyezni, hogy megtörtént a 2022.évi költségvetés elfogadása. Ott szó volt arról, hogy 30 millió forint hiánnyal fogadta el a képviselő-testület a költségvetést. Hogyan alakul ennek a 30 milliónak a sorsa? Milyen lépések történtek a hiány mérséklésére? Az a véleményem, hogy ha más sikerült összegereblyézni ez a 30 millió forint hiányt, akkor jegyző úrnak lett volna kötelessége, hogy rendbe tegye ezt a költségvetést, nem pedig idő előtt elmenni, mert neki valamikor ez év végén menne nyugdíjba. Milyen jogviszonyban áll most a jegyző úr? Mert már csak azért kérdezem, mert ha valaki elmegy, akkor én már nem tartanék igényt arra, hogy itt pályázat írással és felügyelettel foglalkozzon. Szedett ő már innen a faluból össze annyi pénzt – én úgy gondolom – akkor, ha elmegy nyugdíjba, akkor üljön otthon, emlékeit átgondolva. Már pályázatírót kellene foglalkozni, aki fiatal. Másnak is munkalehetőséget kellene adni, ráadásul azért elég szépen *„leszipkázta”* itt az önkormányzatot, tehát rosszul nem keresett, dolgozott is érte azt hozzáteszem, de amit mondtam azt úgy gondolom. Alpolgármester asszony! Igaz-e az, amit beszélnek egyesek, hogy a gyerekeid két helyről is felvették a támogatást?

**Forgácsné Román Rita alpolgármester**

Nem, ez nem igaz. A két nagyobb gyermekem innen a Kerecsendi Önkormányzattól kapott, a jó tanulmányi és sportolói eredményeikért és mivel kerecsendi állandó lakosok, így mi nem nyújtottunk be máshová semmiféle igényt. Válaszoltam őszintén ezek a tények!

**Sári László polgármester**

Tehát akkor mindenképp ragaszkodsz hozzá, hogy írásban válaszoljak? A közös megegyezés az rendben van, nem történt végkielégítés. A Demjéni Önkormányzat gondolkodik, hogy jutalomban fogja részesíteni, amennyiben ez így lesz, én fogom javasolni, hogy ehhez valamilyen módon mi is csatlakozzunk, ezt majd a képviselő-testület eldönti. Az adóval kapcsolatban, nem 30 millió, hanem kb. 15 millió forintos hiánnyal indultunk, ennek a mérséklése némileg már sikerült, hiszen az adóbevételek jól sikerültek egyrészről. Másrészről a különböző pályázatokból elnyert támogatások is megérkeztek a számlánkra, illetve több olyan elmaradt bevétel is realizálódott, ami ezt némileg csökkenti és ugye beterveztünk egy ingatlan eladást, de ezt legvégső esetben vennénk számba, ezt el is mondtam. Említettem is, hogy úgy néz ki létrejön ez a fúzió a tésztagyárral, úgy gondolom, ha egy kicsit magasabb bérleti díjat, betéti díjat számolunk akkor szerintem már azzal is tudunk jelentősen csökkenteni. Én most az őszi adóbevételekben is bízom, most is jól sikerült. Nagyon sok olyan pályázat van, aminek az előkészítésébe pénzt tettünk. Jegyző úr továbbfoglalkoztatását én javasoltam. Nagyon sok lezáratlan pályázati ügyünk van és ez nekem segítség, ha hirtelen valamilyen iratra szükség van, akkor egyáltalán tudjam, hol keressem. Igen, lehet tényleg szigorúan venni a törvényeket, igen akkor valóban mulasztottam, hogy szóban mondtam el, hogy a kivitelező vitte el az ablakokat, mert neki nem érdeke hogy épségbe kiszedje, az az érdeke, hogy ne sérüljön a keret, ne kerüljön plusz munkába. Nekem az a lényeg, hogy minél jobban tudjam úgy menedzselni a falut ilyen ügyfélforgalom mellett, ami naponta rám/ránk zúdul, hogy minél élhetőbb és jobb legyen a település. Én úgy gondolom, hogy ezek a dolgok – akár ez a demjéni írogatás is, mikor naponta 6 levelet kapott jegyző úr - ha csak arra válaszol semmi mást nem tud csinálni. Tehát lehet ezt így szigorúan venni, akik azt akarják, hogy ne haladjon előre a falu azok e mentén kötelezik el magukat, akik meg azt, hogy haladjon a falu – most megint van rá lehetőség, mert úgy gondolom az elmúlt 3-4 évben akkorát sikerült lépni egy-két területen, ami régi álmunk volt. Én azt javaslom, hogy próbáljunk meg valami olyan konszenzust kialakítani, most ennek van itt az időszaka, - reméljük folytatódik a MFP is, bár most lehet lesz egy kis szünet – és lesz olyan időszak mikor tudunk kicsit kockábbak lenni, én magam is. Én megmondom őszintén megvan az idő, amit naponta erre a munkára szánok, többet nem vagyok hajlandó. Lehet olyat, hogy mindennap írogatok, de akkor több lesz a drogok, nem fejlődik a falu, meg nem megyek a pályázati lehetőségek után. Most van lehetőség, hogy pénzt vagy forrást keressünk, és ha ezt elmulasztjuk, nem vagyok ott, senki nem képviseli a falu ügyeit. Én azt kérem ezt valamilyen módon fogadd el, ha nem akkor majd lesz valami.

**Román István**

Itt nem arról van szó, hogy mit fogadok el, vagy mit nem fogadok el. Tudomásom van róla, - sajnos nincs itt a jegyző úr, szemébe szerettem volna elmondani – hogy több alkalommal a gyomozó hatóság meggyanúsította. Ezzel kapcsolatban – tudo84d te is nagyon jól, hogy 2008 ban írtál is egy levelet, hogy miért nem vagy hajlandó méltatlanná válási eljárást indítani a jegyző ellen. Többedszerre nem indítottál méltatlansági eljárást. Ha ez megvan, akkor itt szó sincs arról hogy itt közös megegyezéssel el lehet menni, itt őt fel kellett volna állítani polgármester úr, nekem ez a véleményem továbbra is. Köszönöm.

**Sári László polgármester**

Nagyon szívesen, de egyébként én az nem tudom, hogy nekem nincs róla tudomásom, hogy gyanúsítottként vagy tanúként hallgatták meg! Mert az én tudomásom arról szól, hogy tanúként hallgatták meg. Innentől fogva a méltatlansági eljárás lefolytatása - és most nem a korábbi évekről. Nekem nincs tudomásom most, hogy gyanúsítottként lenne kihallgatva.

**Román István**

Polgármester úr, ne nyissunk erről vitát, nekem teljesen más a véleményem.

**Sári László polgármester**

De az információd más, és honnan van az információd? Mert ha van akkor mondd!

**Román István**

De most minek, már a jegyző úr elment, csak én felhoztam most hogy mi van. Mindenki tudja miről van szó. Nem azt csináltad, amit kellett volna, törvényi előírásokat nem tartottad be, ragozzam tovább?

**Sári László polgármester**

Igen, ragozzuk tovább.

**Román István**

Esetleg négyszemközt megbeszélhetjük.

**Sári László polgármester**

Nekem mindig a falu az első.

**Román István**

A kritikákat, amit megfogalmaztam azt nem azért, mert a falunak rosszat akartam. Akinek rosszat akartak az én vagyok, nekem törték be az ablakom, nekem okoztak több mint 100 ezer forintos kárt. Engem járattatok le!

**Sári László polgármester**

Már bocsánat, de honnan van információd, hogy lejárattak? Ki és hol? Én pl. hol, milyen körben járattalak le?

**Román István**

1. Így történt mikor itt összeröffent a falu a jegyző úrral kapcsolatban, mikor legelőször probléma volt. Lehet mentegetni magát az embernek, mindegy. Én most is azt mondom, hogy én soha nem azt néztem, hogy nekem mi a jó, hanem a falunak. Hiába próbálták az ellenkezőjét beállítani. De az is biztos, hogy ami a szívemen a számon, és ki is mondom. Köszönöm szépen.

**Sári László polgármester**

Köszönöm. Az én részemről még csak az sem hallottad, hogy bármit is próbáltam volna beléd folytani, még a 2 perces szabályt sem alkalmazom mert szeretem szemtől-szemben hallani, ami történt. Ha én valakiről valamit állítok, ami nem úgy történt és úgy, hogy ő nincs itt, akkor az lejáratás. Ha mások előtt mondom és ott van, de nem tudja bizonyítani, még az is lejáratás. Ilyen biztos, hogy nem történt, én is mindig a véleményemet mondom el. Én úgy gondolom, hogy van róla egy tipikus rálátásod, hogy mit szeretnél és nem fogadod el, hogy mi meg tudjuk, hogy mit lehet és hogyan lehet. És hiába akarunk párhuzamot vonni olyan települések közt, ahonnan a mintákat veszed, mi mindig próbálunk élni a lehetőségekkel, hogy lehetőleg ne maradjuk le a környező településekről úgy, hogy az visszafordíthatatlan legyen. Én így tudom, 2 év múlva is lesz majd olyan grémium, akik eldöntik, hogy tőlem telhetően jól csinálom-e vagy sem. Én azt gondolom, hogy nekem a falu egészének kell számot adni, arról hogy haladunk vagy nem haladunk. Ha valami jogi kérdés merül fel, hogy jól jártunk-e el, ez a jogászok dolga. Nekünk az lenne a cél, hogy haladjunk előre. Úgy gondolom, hogy megpróbáltam magam jól körbevértezni, hiszen több alkalommal volt kifogás jegyző úr végzettségével kapcsolatban. Nem véletlenünk esett most a választás a két diplomával rendelkező jogász hölgyre. Nekem a meggyőződésem, hogy jól döntöttem.

Köszönöm a mai munkát! Ha nincs más, akkor a mai ülést lezárom.

kmf.

Sári László dr. Szász Kata

polgármester jegyző